Predkladacia správa

	Návrh zákona, ktorým sa mení a dopĺňa zákon Slovenskej národnej rady č. 310/1992 Zb. o stavebnom sporení v znení neskorších predpisov, sa predkladá na základe schváleného Plánu legislatívnych úloh vlády Slovenskej republiky na rok 2018. 

	Cieľom predloženého návrhu zákona je zvýšenie účelovosti, adresnosti a efektívnosti štátnej podpory stavebného sporenia.
 
	Predpokladané vplyvy na rozpočet verejnej správy, na podnikateľské prostredie a predpokladané sociálne vplyvy sú vyjadrené v doložke vybraných vplyvov. Návrh zákona bol dňa 27.12.2017 prerokovaný Stálou pracovnou komisiou Legislatívnej rady vlády Slovenskej republiky na posudzovanie vybraných vplyvov pri Ministerstve hospodárstva Slovenskej republiky.  

	Návrh zákona nemusí byť predmetom vnútrokomunitárneho pripomienkového konania podľa rozhodnutia Rady (ES) 98/415/ES z 29. júna 1998 o poradení sa vnútroštátnych orgánov s Európskou centrálnou bankou ohľadom návrhov právnych predpisov (Ú. v. ES L 189, 3. 7. 1998; mimoriadne slovenské vydanie Ú. v. EÚ, kap. 01/zv. 01; korigendum Ú. v. EÚ L 234, 29. 8. 2006).
   
	Vzhľadom na to, že štátna prémia na stavebné sporenie sa vypláca na báze kalendárneho roka, účinnosť novely zákona sa navrhuje od 1. januára 2019.   

Materiál bol predmetom medzirezortného pripomienkového konania a predkladá sa bez rozporov.

Návrh novely zákona o stavebnom sporení je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.